Document ID: 32013R1223

REGOLAMENT TAL-KUMMISSJONI (UE) Nru 1223/2013
tad-29 ta’ Novembru 2013
li jipprovdi għal tnaqqis mill-kwota tas-sajd għas-salamun allokata lill-Polonja fl-2013 u fis-snin sussegwenti fis-subdiviżjonijiet 22-31 tal-ICES minħabba sajd eċċessiv fl-2012
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1224/2009 tal-20 ta’ Novembru 2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (1), u b’mod partikolari l-Artikolu 105(1) u (2) tiegħu,
Billi:
(1)
Kienet allokata kwota tas-sajd għas-salamun tal-Atlantiku fl-ilmijiet tal-Unjoni tas-subdiviżjonijiet 22-31 tal-ICES lill-Polonja għall-2012 mir-Regolament tal-Kunsill (UE) Nru 1256/2011 (2).
(2)
Il-Kummissjoni sabet li kien hemm xi inkonsistenzi fid-dejta Pollakka dwar is-sajd għas-salamun fl-2012 b’kontroverifika mad-dejta rreġistrata u rrappurtata f’sajdiet spezzjonati u oħrajn mhux spezzjonati. Dawn l-inkonsistenzi fir-rappurtar tal-kompożizzjoni tal-qabda komplew ġew ikkorroborati bit-twettiq ta’ diversi missjonijiet ta’ awditjar u verifika fil-Polonja skont ir-Regolament tal-Kunsill (KE) Nru 1224/2009. Bl-evidenza miġbura, il-Kummissjoni tista’ tistabbilixxi li dan l-Istat Membru qabeż il-kwota tas-salamun tiegħu għas-sena 2012 b’1 776 biċċa tas-salamun.
(3)
Skont l-ewwel paragrafu tal-Artikolu 105 tar-Regolament (KE) Nru 1224/2009, meta l-Kummissjoni tkun stabbilixxiet li Stat Membru jkun qabeż il-kwoti tas-sajd li kienu allokati lilu, il-Kummissjoni għandha tnaqqas il-kwoti tas-sajd futuri ta’ dak l-Istat Membru.
(4)
Il-paragrafu 2 tal-Artikolu 105 tar-Regolament (KE) Nru 1224/2009 jipprovdi li t-tnaqqis mill-kwoti tas-sajd għandu jsir għas-sena jew is-snin ta’ wara.
(5)
Jinħtieġ li t-tnaqqis meħtieġ sabiex jagħmel tajjeb għal dan is-sajd eċċessiv isir fuq il-kwota allokata lill-Polonja għas-salamun tal-Atlantiku fl-2013. L-ammont ta’ sajd eċċessiv huwa kkwantifikat mill-Kummissjoni għal anqas minn 100 tunnellata. Skont l-aħħar sentenza tal-paragrafu 2 tal-Artikolu 105, l-ebda fattur ta’ multiplikazzjoni ma għandu għalhekk jiġi applikat lit-tnaqqis.
(6)
Madankollu, jekk minħabba l-konsum tal-kwota tal-2013 fil-waqt tad-dħul fis-seħħ ta’ dan ir-Regolament, ma jkunx possibbli li jsir għal kollox it-tnaqqis tal-ammonti dovuti, kull kwantità li jibqa’ għandha titnaqqas mill-kwota tas-salamun tal-Atlantiku li tista’ tiġi allokata lil dan l-Istat Membru fl-2014, f’konformità mal-linji gwida tal-Kummissjoni għat-tnaqqis tal-kwoti skont l-Artikolu 105(1), (2) u (5) tar-Regolament (KE) Nru 1224/2009 (3).
ADOTTAT DAN IR-REGOLAMENT:
Artikolu 1
Il-kwota tas-sajd għas-salamun tal-Atlantiku (Salmo salar) fl-ilmijiet tal-Unjoni tas-subdiviżjonijiet 22-31 tal-ICES allokata lill-Polonja fl-2013 mir-Regolament tal-Kunsill (UE) Nru 1256/2011 għandha titnaqqas kif jidher fl-Anness.
Artikolu 2
Jekk it-tnaqqis li għandu jiġi applikat skont l-Artikolu 1 ikun ogħla mill-kwota tas-sajd li tkun għadha disponibbli u t-tnaqqis ma jkunx jista’ jsir kompletament fl-2013, il-kwantitajiet li jifdal għandhom jitnaqqsu milll-kwota tas-sajd għas-salamun tal-Atlantiku (Salmo salar) fl-ilmijiet tal-Unjoni tas-subdiviżjonijiet 22-31 tal-ICES li tista’ tiġi allokata lill-Polonja fl-2014.
Artikolu 3
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, id-29 ta’ Novembru 2013.

Labels: 11
20
18
6